**Ministru kabineta noteikumu projekta „Apliecinājuma par Ziemeļatlantijas līguma organizācijas un Eiropas Savienības dalībvalstu bruņoto spēku militārpersonu, bruņotajos spēkos nodarbināto civilpersonu, šo militārpersonu vai civilpersonu apgādājamo, kā arī citu ar bruņotajiem spēkiem saistīto personu tiesībām uzturēties Latvijas Republikā izsniegšanas kārtība”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir nodrošināt ārvalstu bruņoto spēku militārpersonām, bruņotajos spēkos nodarbinātajām civilpersonām, šo militārpersonu vai civilpersonu apgādājamiem, kā arī citām ar bruņotajiem spēkiem saistītajām personām apliecinājumu to tiesībām uzturēties Latvijā izsniegšanu, ieviešot jaunu minēto personu uzturēšanās Latvijā tiesību apliecinošu mehānismu. Apliecinājumu nepieciešamības gadījumā izsniedz Aizsardzības ministrija. Projekta spēkā stāšanas laiks – nākamā diena pēc izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Imigrācijas likuma 4. panta vienpadsmitā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar 2018. gada 21. jūnija likumu “Grozījumi Imigrācijas likuma” jaunā redakcijā ir izteikta Imigrācijas likuma 4. panta vienpadsmitā daļa, vienlaikus papildinot deleģējumu Ministru kabinetam izdot noteikumus. Papildinātais deleģējums paredz apliecinājuma par personu tiesībām uzturēties Latvijas Republikā (turpmāk – apliecinājums) izsniegšanu arī Ziemeļatlantijas līguma organizācijas (turpmāk – NATO) un Eiropas Savienības (turpmāk – ES) dalībvalstu bruņoto spēku militārpersonām. 2018. gada 21. jūnija likums “Grozījumi Imigrācijas likuma” stājas spēkā 2018. gada 18. jūlijā.Tādējādi 2018. gada 18. jūlijā Ministru kabineta noteikumi[[1]](#footnote-2) zaudē spēku un ir nepieciešams tos izdot no jauna. Ievērojot, ka līdz 2018. gada 18. jūlijam spēkā esošo Ministru kabineta noteikumu redakcija neparedz iespēju izsniegt apliecinājumu par NATO un ES dalībvalstu bruņoto spēku militārpersonu tiesībām uzturēties Latvijas Republikā, regulējumu nepieciešams papildināt. Pēdējā laikā pieaug Latvijā izvietoto NATO un ES dalībvalstu bruņoto spēku militārpersonu skaits un militārpersonu uzturēšanas laiks, kā rezultātā sevišķi aktuāla kļuva nepieciešamība nodrošināt atvieglotu vairākkārtējas ieceļošanas tiesību apliecinošu mehānismu gadījumos, kad militārpersonu dienests Latvijā ir ilgstošs. Ministru kabineta noteikumu „Apliecinājuma par Ziemeļatlantijas līguma organizācijas un Eiropas Savienības dalībvalstu bruņoto spēku militārpersonu, bruņotajos spēkos nodarbināto civilpersonu, šo militārpersonu vai civilpersonu apgādājamo, kā arī citu ar bruņotajiem spēkiem saistīto personu tiesībām uzturēties Latvijas Republikā izsniegšanas kārtība” projekts (turpmāk – MK noteikumu projekts) saskaņā ar Imigrācijas likumā paredzēto deleģējumu citu starpā nosaka apliecinājuma par bruņoto spēku personu[[2]](#footnote-3) tiesībām uzturēties Latvijā izsniegšanas kārtību (kā arī apliecinājuma formu, saturu un nosaka atbildīgo institūciju) noteiktajām bruņoto spēku personu kategorijām, kurām, lai uzturētos Latvijā papildus derīgam ceļošanas dokumentam (piemēram, pasei) ir nepieciešama, piemēram, derīga vīza (noteikto trešo valstu pilsoņiem) vai reģistrācija Pilsonības un migrācijas lietu pārvaldē (ES pilsoņiem, ja viņi vēlas uzturēties Latvijā ilgāk par trim mēnešiem, skaitot no pirmās ieceļošanas dienas, un ir spēkā Ministru kabineta 2011. gada 30. augusta noteikumos Nr. 675 “Kārtība, kādā Savienības pilsoņi un viņu ģimenes locekļi ieceļo un uzturas Latvijas Republika” 25. un 27. punktā paredzētie nosacījumi, ievērojot 26. punktā noteikto). Tādējādi tiek paredzēts nacionālais normatīvais regulējums, kas piešķir tiesības Aizsardzības ministrijai nepieciešamības gadījumā izsniegt bruņoto spēku personām apliecinājumu par to tiesībām uzturēties Latvijas Republikā, tādējādi administratīvi vienkāršojot minēto personu ieceļošanas tiesību identifikācijas procedūru, ja persona vairākkārtīgi ieceļo Latvijā (t.i. atvieglojot ieceļošanas procedūras), kā arī uzturēšanos Latvijā dienesta/darba laikā.Latvijas Republikas valdības un Amerikas Savienoto Valstu (turpmāk – ASV) valdības līgums par sadarbību aizsardzības jomā, kas parakstīts 12.01.2017. (turpmāk – ASV līgums) paredz tiesības ASV bruņoto spēku civilās sastāvdaļas dalībniekiem, bruņoto spēku un civilās sastāvdaļas dalībnieku apgādājamiem un līgumdarbu izpildītājiem (*contractors* ***–*** MK noteikumu projekta izpratnē – ar bruņotajiem spēkiem saistītās personas) ieceļot Latvijā bez vīzas (t.i. atvieglotos ieceļošanas noteikumus), kā arī pienākumu Latvijas iestādēm izdarīt Latvijas normatīvajos aktos paredzētas atzīmes šo personu pasēs. Tāpat ASV līgums paredz, ka attiecībā uz minētajām personām un uz ASV spēkiem nepiemēro noteikumus, kas reglamentē ārzemnieku reģistrāciju un kontroli, savukārt no spēku dalībniekiem netiek pieprasītas pases un vīzas ieceļošanai Latvijā un izceļošanai no tās.ASV līgumā noteiktā regulējuma mērķis ir atvieglot minēto personu vairākkārtēju ieceļošanu Latvijā, kā arī uzturēšanos Latvijā dienesta/darba laikā. Aizsardzības ministrijas izsniegtā identifikācijas karte paredzēta kā apliecinājums tam, ka personai ir tiesības uzturēties Latvijā (piemēram, saistībā ar pienākumu vai pasūtījuma Latvijā pildīšanu ES vai NATO dalībvalstu bruņoto spēku labad). Līdzīgi ieceļošanas atvieglojumi un mērķi ir arī 2018. gada 7. februārī parakstītajam Latvijas Republikas valdības un Kanādas valdības, ko pārstāv Kanādas Nacionālās aizsardzības departaments un Kanādas bruņotie spēki, saprašanās memorandam par paplašinātu partnerību aizsardzības jomā un drošības sadarbību (turpmāk – Kanādas Saprašanās memorands), kā arī 1949. gada 4. aprīlī parakstītajam Ziemeļatlantijas līguma organizācijas dalībvalstu līgumam par to bruņoto spēku statusu (turpmāk – NATO SOFA).Identifikācijas karte kā apliecinājums par tiesībām uzturēties Latvijas Republikā ir derīga, ja ir atbilstošs ieraksts nacionālajā vīzu informācijas sistēmā šim mērķim izveidotajā sistēmas modulī.Identifikācijas kartes derīguma termiņš nosakāms atkarībā no perioda, kurā attiecīgai personai ir bruņoto spēku personas statuss (piemēram, no laika, kurā ar bruņotajiem spēkiem saistītā persona pilda savus pienākumus Latvijas teritorijā). Identifikācijas kartes beigu termiņu nosaka, ievērojot līguma vai dienesta periodu un izbraukšanas formalitāšu pabeigšanai nepieciešamo laiku, atsevišķas situācijas esamību un to atbilstību starptautiskā līguma nosacījumiem – piemēram, ja ASV spēku dalībnieks mirst vai tiek pārvietots ārpus Latvijas teritorijas, šis personas apgādājamiem turpina piemērot apgādājamo statusu saskaņā ar ASV līgumu 90 dienas pēc nāves iestāšanas vai pārvietošanas. MK noteikumu projekts nosaka, ka apliecinājums tiks izsniegts identifikācijas kartes formā atbilstoši standartam ID-1 jeb CR-80. Ņemot vērā vairākkārtīgi valdības līmenī uzsvērtu nepieciešamību nodrošināt ārējo normatīvo aktu grozījumu skaita samazināšanu (piemēram, Ministru kabineta 2014. gada 26. augusta sēdes protokola Nr. 45 45. §), ka arī to, ka nākotnē iespējams būs nepieciešams mainīt identifikācijas kartes dizainu, MK noteikumu projektā paredzēts, ka aizsardzības ministrs apstiprina identifikācijas kartes paraugu (piemēram, fonu, burtu šriftu un izvietojumu).Ņemot vērā, ka uz ilglaicīgu dienestu Latvijā ierodas ne tikai ASV un Kanādas, bet arī citu NATO un ES dalībvalstu bruņotie spēki, regulējums par identifikācijas kartes izsniegšanu, kas atvieglo ieceļošanas procedūras, būtu attiecināms uz visiem NATO un ES dalībvalstu bruņoto spēku personām gadījumos, kad to paredz Latvijai saistošie starptautiskie līgumi.Tiesības ieceļot Latvijas teritorijā bruņoto spēku personām nosaka Latvijai saistošie starptautiskie līgumi. Attiecīgi, lai veiksmīgi īstenotu Latvijai saistošajos starptautiskajos līgumos paredzētas bruņoto spēku personu tiesības ieceļot un uzturēties Latvijā, nepieciešams administratīvi vienkāršot šo personu ieceļošanas tiesību identifikācijas procedūru. Tātad, īpašs ieceļošanas un uzturēšanās tiesību apliecinošs mehānisms paredzēts, lai nodrošinātu atvieglotus vairākkārtējus ieceļošanas un uzturēšanās nosacījumus bruņoto spēku personām, kurām (saskaņā ar Latvijai saistošajiem starptautiskajiem līgumiem par sadarbību aizsardzības jomā) piemīt ASV līgumam līdzīgi ieceļošanas atvieglojumi, ievērojot ES normatīvajos aktos noteikto prasību trešo valstu pilsoņiem saņemt īstermiņa vīzas, lai ieceļotu Šengenas zonā[[3]](#footnote-4), kā arī ES tiesību aktos paredzētas dalībvalstu tiesības un Latvijas Republikas nacionālajā līmenī paredzētas reģistrācijas prasības[[4]](#footnote-5) ES pilsoņiem, kas vēlas uzturēties Latvijā ilgāk par trim mēnešiem.Vairākkārtēja bruņoto spēku personu Latvijas Republikas robežas šķērsošana varētu būt saistīta, piemēram, ar došanos atvaļinājumā ārpus Latvijas teritorijas, kamēr faktiskā mītnes zemē starptautisko līgumu izpratnē paliek Latvija.Īpaši svarīgi nodrošināt atvieglotu ieceļošanas un uzturēšanās tiesību apliecinošu mehānismu gadījumos, kad saskaņā ar Šengenas, ES vai nacionālo regulējumu bruņoto spēku personām būtu nepieciešama reģistrācija vai vīza, kad dienests Latvijā ir ilgstošs un personu uzturēšanās laiks Latvijā ir ilgāks par trim mēnešiem no ieceļošanas brīža. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Iekšlietu ministrija, Nacionālie bruņotie spēki, Pilsonības un migrācijas lietu pārvalde, Valsts robežsardze. |
| 4. | Cita informācija | Aptuvenais nepieciešamo identifikācijas karšu skaits gadā varētu būt līdz 300 kartēm un faktiskās izmaksas Aizsardzības ministrijai karšu izgatavošanai varētu būt līdz 5 000 euro gadā. Izmaksas identifikācijas kartes izgatavošanai un izsniegšanai tiks nodrošināta budžeta programmas 97.00.00 “Nozaru vadība un politikas plānošana” ietvaros, neprasot papildus finansējumu no valsts budžeta. Lai nodrošinātu MK noteikumu projekta izpildi ir nepieciešams izstrādāt un ieviest nacionālajā vīzu informācijas sistēmā (turpmāk – NVIS) jaunu moduli (turpmāk – Reģistrs), par ko Aizsardzības ministrija un Pilsonības un migrācijas lietu pārvalde noslēdza divpusējo līgumu un veica transferta 27 225, 00 EUR apmērā pārskaitījumu no budžeta programmas 22.12.00 “Nacionālo bruņoto spēku uzturēšana”.Informācija par identifikācijas karti un kartes izsniegšanai nepieciešamajiem datiem ir pieejama Reģistrā. Aizsardzības ministrija ievada un apstiprina Reģistrā datus, kas nepieciešami identifikācijas kartes izsniegšanai, tad no Reģistrā ievadītiem datiem tiek veikta identifikācijas kartes izdruka. Identifikācijas karte nav derīga bez atbilstoša ieraksta Reģistrā. Identifikācijas karte nav derīga MK noteikumu projekta 13. punkta apakšpunktos noteiktajos gadījumos, piemēram, situācijās, kad ir izsniegta jauna identifikācijas karte ar precizētu derīguma termiņu. Identifikācijas kartē netiek dublēta visa Reģistrā pieejama informācija, nodrošinot kartē atspoguļojamās informācijas vieglu uztveramību (t.sk. arī ne pārāk smalku burtu lielumu).Gadījumā, ja mainās jebkurā identifikācijas kartē norādītā informācija, identifikācijas karte ir anulējama.MK noteikumu projekta 14. punktā (kopsakarā ar 13.4. apakšpunktu) ir paredzēts, ka Valsts robežsardze, konstatējot, ka tai uzrādītā identifikācijas karte Reģistrā ir atzīmēta kā lietošanai nederīga vai nozaudēta, izņem uzrādīto identifikācijas karti.NVIS un Reģistra uzturēšanai nepieciešamos līdzekļus nodrošina Pilsonības un migrācijas lietu pārvalde kā NVIS pārzinis saskaņā ar Valsts informācijas sistēmu likuma 7. pantu. Reģistra uzturēšana tiks nodrošināta Iekšlietu ministrijai (Pilsonības un migrācijas lietu pārvaldei) piešķirto valsts budžeta līdzekļu ietvaros.Aizsardzības ministrija, Nacionālie bruņotie spēki un Valsts robežsardze noteiks atbildīgās amatpersonas, kurām ir piekļuve Reģistram, atkarībā no attiecīgajām personām deleģētā uzdevumu apjoma, darba pienākumiem. Konkrētas amatpersonas tiks noteiktas attiecīgo institūciju un Pilsonības un migrācijas lietu pārvaldes līgumu par Reģistra izmantošanu ietvaros, institūcijām sniedzot informāciju par Reģistra lietotāju tiesību piešķiršanu. Nepieciešamības gadījumā, piemēram, mainoties amatpersonas darba pienākumiem, tiks atbilstoši precizēta informācija par atbildīgajām amatpersonām.Ievērojot Dokumentu juridiskā spēka likuma 1. un 2. pantu MK noteikumu projekta ietvaros ar terminu “dokuments” tiek saprasts ne tikai dokumenta oriģināls.Kanādas Saprašanās memoranda XXVI pants nosaka, ka Latvijas normatīvie akti netiek piemēroti attiecībā uz Kanādas valdības līgumdarba izpildītāju nodarbinātības nosacījumiem, kad viņi strādā, pamatojoties uz līgumiem ar Kanādas bruņotajiem spēkiem, un attiecībā uz uzņēmumu un sabiedrību licencēšanu un reģistrēšanu, ko veic ar vienīgo nolūku nodrošināt preces un pakalpojumus Kanādas bruņotajiem spēkiem Latvijā. Attiecīgi, identifikācijas kartē nepieciešamības gadījumā paredzēts atspoguļot informāciju par attiecīgās personas tiesībām uz nodarbinātību bez ierobežojuma. Ievērojot, ka nākotnē noslēdzamie Latvijai saistošie starptautiskie līgumi var paredzēt arī citas līdzīgas normas, šādu normu praktiskās īstenošanas nodrošināšanai/ vienkāršošanai/ administratīvā sloga samazināšanai varētu rasties nepieciešamība attiecīgo informāciju ietvert identifikācijas kartēs.Tāpat pašlaik Reģistrā paredzēts reģistrēt informāciju par starptautiskajiem līgumiem, pamatojoties uz kuriem tiek izsniegtas identifikācijas kartes.Praktiskā MK noteikumu īstenošana ir iespējama pēc Reģistra izveides.MK noteikumu projekts veicinās sabiedroto klātbūtnes nodrošināšanu Latvijā, kas savukārt stiprinās investīciju drošību, veicinās patēriņa pieaugumu un attiecīgi arī pozitīvi ietekmēs ekonomiku un veicinās iekšzemes kopprodukta pieaugumu. |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Paredzētais normatīvais regulējums attieksies uz bruņoto spēku personām. MK noteikumu projekts nav attiecināms uz Latvijā akreditēto starptautisko organizāciju vai tās pārstāvniecību darbiniekiem un šādu darbinieku ģimenes locekļiem (Sabiedroto spēku štābiem[[5]](#footnote-6), pašlaik uz NATO spēku integrācijas vienības (NSIV) Latvijā un NATO stratēģiskās komunikācijas izcilības centra (STRATCOM) ārvalstu kontingentaapgādājamiem un ārvalstu bruņoto spēku personām, kuras nodarbina/dien NFIU vai STRATCOM) saskaņā ar Personu apliecinošu dokumentu likuma 5. panta pirmās daļas 5. punktu.  |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekts attiecas uz Aizsardzības ministriju, Pilsonības un migrācijas lietu pārvaldi un Valsts robežsardzi, paplašinot Aizsardzības ministrijas uzdevumu saistībā ar apliecinājuma par bruņoto spēku personu tiesībām uzturēties Latvijā (identifikācijas kartes) izsniegšanu un reģistrāciju.Tiesiskais regulējums radīs administratīvo slogu, kas saistīts ar apliecinājuma bruņoto spēku personām izsniegšanu un reģistrāciju (t.sk. arī Reģistra izstrādi un uzturēšanu, apliecinājumu – identifikācijas kartes formā izsniegšanu). |
| 3. | Administratīvo izmaksu monetārs novērtējums | Administratīvās izmaksas nepārsniegs Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 25. punktā noteiktos limitus. |
| 4. | Atbilstības izmaksu monetārs novērtējums | MK noteikumu projekts neradīs atbilstības izmaksas. |
| 5. | Cita informācija | Nav. |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| MK noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| MK noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |

|  |  |  |
| --- | --- | --- |
| 1. | Saistības pret Eiropas Savienību | Nav. |
| 2. | Citas starptautiskās saistības | ASV līgums, kas stājas spēkā 2017. gada 5. aprīlī, Kanādas Saprašanās memorands, kas stājas spēkā 2018. gada 27. aprīlī, NATO SOFA, kas Latvijas Republikā stājas spēkā 2004. gada 1. septembrī. |
| 3. | Cita informācija | Nav. |
|  **1.tabulaTiesību akta projekta atbilstība ES tiesību aktiem** |
| MK noteikumu projekts šo jomu neskar. |
| **2.tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | 1. ASV līgums (parakstīts 2017. gada 12. janvārī, stājas spēkā 2017. gada 5. aprīlī);
2. Kanādas Saprašanās memorands (parakstīts 2018. gada 7. februārī, stājas spēkā 2018. gada 27. aprīlī);
3. NATO SOFA (parakstīts 1949. gada 4. aprīlī, Latvijas Republikā stājas spēkā 2004. gada 1. septembrī).
 |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| ASV līguma VII pantā, Kanādas Saprašanas memoranda VII pantā, NATO SOFA III pantā ir paredzētas saistības nodrošināt bruņoto spēku personu ieceļošanas un uzturēšanas atvieglojumus.- Lai nodrošinātu starptautiskajos līgumos paredzēto saistību izpildi, nepieciešams normatīvais regulējums bruņoto spēku personu uzturēšanās Latvijā tiesību apliecinošā mehānisma izveidei. | MK noteikumu projekts (pilnā apjomā).  | Starptautiskās saistības, kas minētas šīs tabulas A ailē, tiks izpildītas pilnībā. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| MK noteikumu projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki, Pilsonības un migrācijas lietu pārvalde, Valsts robežsardze. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar projekta izpildi nav nepieciešams veidot jaunas, ne arī likvidēt vai reorganizēt esošas institūcijas. Normatīvā akta izpilde tiks nodrošināta līdzšinējo funkciju ietvaros. |
| 3. | Cita informācija | Iekšlietu ministrija saskaņā ar Eiropas Parlamenta un Padomes 2016. gada 9. marta regulas (ES) Nr. 2016/399 par Savienības Kodeksu par noteikumiem, kas reglamentē personu pārvietošanos pār robežām 39. panta 1. punkta a) apakšpunktu, saņemot šo noteikumu 11. punktā minēto apstiprinātas identifikācijas kartes paraugu, nekavējoties paziņo Eiropas Komisijai un Eiropas Savienības dalībvalstīm par apliecinājuma formu un saturu. |

Aizsardzības ministra vietā

satiksmes ministrs Uldis Augulis

Ņikitina 67335249

Anzelika.Nikitina@mod.gov.lv

1. Ministru kabineta 2018. gada 23. janvāra noteikumi Nr. 44 „Kārtība, kādā Ziemeļatlantijas līguma organizācijas un Eiropas Savienības dalībvalstu bruņoto spēku nodarbinātībā esošajām civilpersonām, kā arī šo civilpersonu un Ziemeļatlantijas līguma organizācijas un Eiropas Savienības dalībvalstu bruņoto spēku militārpersonu apgādājamiem un citām ar bruņotajiem spēkiem saistītām personām izsniedz apliecinājumu par tiesībām uzturēties Latvijas Republikā” [↑](#footnote-ref-2)
2. NATO un ES dalībvalstu bruņoto spēku militārpersonas, bruņotajos spēkos nodarbinātās civilpersonas, šo militārpersonu vai civilpersonu apgādājamie, kā arī citas ar bruņotajiem spēkiem saistītās personas. [↑](#footnote-ref-3)
3. **- Eiropas Parlamenta un Padomes 2016. gada 9. marta Regulas (ES) Nr. 2016/399 par Savienības Kodeksu par noteikumiem, kas reglamentē personu pārvietošanos pār robežām (Šengenas Robežu kodekss), 6.pants.**

**- Padomes 2001. gada 15. marta Regula Nr. 539/2001/EK, ar ko izveido to trešo valstu sarakstu, kuru pilsoņiem, šķērsojot dalībvalstu ārējās robežas, ir jābūt vīzām, kā arī to trešo valstu sarakstu, uz kuru pilsoņiem šī prasība neattiecas, 1., 4. pants.**  [↑](#footnote-ref-4)
4. - **Eiropas Parlamenta un Padomes 2004. gada 29. aprīļa Direktīvas Nr. 2004/38/EK par Savienības pilsoņu un viņu ģimenes locekļu tiesībām brīvi pārvietoties un uzturēties dalībvalstu teritorijā, ar ko groza Regulu (EEK) Nr. 1612/68 un atceļ Direktīvas 64/221/EEK, 68/360/EEK, 72/194/EEK, 73/148/EEK, 75/34/EEK, 75/35/EEK, 90/364/EEK, 90/365/EEK un 93/96/EEK,** 8. panta 1., 2. punkts;

Imigrācijas likuma 2. prim panta otrā daļa; Ministru kabineta 2011. gada 30. augusta noteikumu Nr. 675 “Kārtība, kādā Savienības pilsoņi un viņu ģimenes locekļi ieceļo un uzturas Latvijas Republikā” 7., 25. punkts. [↑](#footnote-ref-5)
5. Sabiedroto spēku štābi Latvijas Republikas, Ziemeļatlantijas līguma organizācijas Sabiedroto spēku Augstākās virspavēlniecības Eiropā un Sabiedroto spēku Augstākās virspavēlniecības transformācijas komandiera štāba nolīguma, ar kuru papildina Parīzes protokolu (parakstīts 2016. gada 5. janvārī), izpratnē [↑](#footnote-ref-6)